**Styrk arbeidet mot miljøkriminalitet**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Styrk arbeidet mot miljøkriminalitet | Kap 440, post 01 | + 7 mill. kroner |

Miljøkriminalitet er en betydelig trussel mot naturmangfoldet. Ulovlig jakt er den viktigste dødsårsaken for ulv i Skandinavia, men også for gaupe, jerv og brunbjørn er dette et problem. Det foregår [plyndring av reir av fjellevende fugler](https://www.nrk.no/trondelag/styrker-oppsyn-i-borgefjell-etter-eggplyndring-1.13001453) og [ulovlig jakt på småfugler,](https://www.nrk.no/sorlandet/italienske-jegere-stoppet-med-2027-troster-i-kristiansand-1.15717088) og Birdlife Norge [har beregnet at mellom 5000 og 35 000 fugler drepes ulovlig hvert år](https://www.nrk.no/nordland/tusenvis-av-rodlistede-arter-drepes-ulovlig-hvert-ar-1.13748989). I havområdene foregår ulovlig fiske, dumping av fisk og underrapportering av fangster.

Miljøkriminalitet er ikke bare ødeleggende for naturen, miljøet og samfunnet vårt som helhet, men bidrar også til finansiering av annen type kriminalitet, jf. Mål med mening [(Meld. St. 40 (2020-2021)](https://www.regjeringen.no/contentassets/bcbcac3469db4bb9913661ee39e58d6d/no/pdfs/stm202020210040000dddpdfs.pdf). Regjeringen understreket i Natur for livet ([Meld. St. 14 (2015-2016)](https://www.stortinget.no/no/Saker-og-publikasjoner/Saker/Sak/?p=64248)) at miljøkriminalitet er en negativ påvirkningsfaktor for naturmangfoldet i Norge. Energi- og miljøkomiteen understreket i ([Innst. 294 S (2015-2016)](https://www.stortinget.no/globalassets/pdf/innstillinger/stortinget/2015-2016/inns-201516-294.pdf) *«at det ikke er akseptabelt at miljøkriminalitet utgjør en trusselfaktor mot viktige naturverdier*.» Videre at «*Norge har et moderne og forholdsvis sterkt lovverk for å beskytte natur og miljø, og det er viktig at det er tilstrekkelig kapasitet hos politi og påtalemyndigheter til å følge opp disse lovverkene*.»

Sjansen for å bli tatt for miljøkriminalitet er liten, sammenliknet med andre typer kriminalitet. Miljøkriminalitet får også mindre oppmerksomhet, grunnet lav kapasitet, eller at det nedprioriteres mot andre typer forbrytelser. Hvis vi ikke har påtale- og etterforskningskapasitet til å følge opp saker etter disse lovene, mister vi effekten av lovene, og det vil svekke folks alminnelige rettsfølelse hvis lovbrudd kan begås uten stor fare for reaksjoner.

Miljøavdelingen i Økokrim har små ressurser og store oppgaver. De viktigste miljøreglene de har ansvar for er lover og forskrifter som beskytter naturmangfoldet ([viltloven](http://www.lovdata.no/all/nl-19810529-038.html), [naturmangfoldloven](http://www.lovdata.no/all/nl-20090619-100.html), [motorferdselloven](http://www.lovdata.no/all/nl-19770610-082.html), [lakse- og innlandsfiskeloven](http://www.lovdata.no/all/nl-19920515-047.html), [plan- og bygningsloven](http://www.lovdata.no/all/hl-20080627-071.html), [akvakulturloven](http://www.lovdata.no/all/nl-20050617-079.html) og [havressursloven](http://www.lovdata.no/all/hl-20080606-037.html)); lover og forskrifter som beskytter mot forurensning, avfall og helse- eller miljøfarlige produkter ([forurensingsloven](http://www.lovdata.no/all/nl-19810313-006.html), [produktkontrolloven](http://www.lovdata.no/all/nl-19760611-079.html), [skipssikkerhetsloven](http://www.lovdata.no/all/nl-20070216-009.html), [matloven)](http://www.lovdata.no/all/nl-20031219-124.html); lover og forskrifter som beskytter våre kulturminner og kulturmiljøer ([kulturminneloven](http://www.lovdata.no/all/nl-19780609-050.html) og plan- og bygningsloven); og lover og forskrifter som beskytter arbeidsmiljøet ([arbeidsmiljøloven](http://www.lovdata.no/cgi-wift/wiftldles?doc=/app/gratis/www/docroot/all/nl-20050617-062.html&emne=arbeidsmilj%F8lov*&) og produktkontrolloven).

Kapasiteten til å følge opp arbeidet med naturkriminalitet varierer i politidistriktene. Det er viktig at det er tilstrekkelig kapasitet og kompetanse til å kunne håndtere dette viktige arbeidet på regionalt nivå. Også i stortingsmeldingen om miljøkriminalitet ([Mld. St. 19 (2019 – 2020](https://www.regjeringen.no/no/dokumenter/meld.-st.-19-20192020/id2698506/)) har betydningen av å sikre Økokrim nok ressurser blitt trukket fram som noe som det skulle satses på, men dette har foreløpig ikke blitt fulgt opp av regjeringen. Videre lanserte [norske og amerikanske myndigheter i september 2022 en ny allianse mot miljøkriminalitet](https://www.regjeringen.no/no/aktuelt/miljokriminalitet/id2928402/).

I den nye naturavtalen, med internasjonale miljømål som skal gjelde til og med 2030, handler mål 4 handler om å stoppe utryddelse av arter som følge av menneskelige aktiviteter. Nå må alt dette omsettes i praksis, inkludert gjennom den kommende handlingsplanen fra regjeringen. Kampen mot miljøkriminalitet må inneholde tilstrekkelig finansiering, kompetanse og rammeverk både innenlands og for å oppfylle eventuelle internasjonale forpliktelser.

WWF Verdens naturfond ber derfor om at det avsettes 7 millioner kroner til arbeidet mot miljøkriminalitet.